นายกรัฐมนตรี ยืนยันเข้มงวดทุกมาตรการรับมือไวรัสโคโรนา โดยคำนึงถึงสุขภาพและชีวิตประชาชนสำคัญสูงสุด
นายกรัฐมนตรี ยืนยันเข้มงวดทุกมาตรการรับมือไวรัสโคโรนา โดยคำนึงถึงสุขภาพและชีวิตประชาชนสำคัญสูงสุด นางนฤมล ภิญโญสินวัฒน์ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ติดตามสถานการณ์โรคปอดอักเสบจากเชื้อไวรัสโคโรนา สายพันธุ์ใหม่ 2019 อย่างต่อเนื่อง ทั้งในไทยและต่างประเทศ โดยย้ำว่าการที่จีนออกมาตรการความปลอดภัยขั้นสูงสุด เช่น ประกาศปิดเมือง ก็เป็นไปเพื่อควบคุมการแพร่ระบาดของโรค เพราะถือเป็นแหล่งกำเนิดและแพร่กระจายโรคไปยังประเทศอื่นๆ สำหรับประเทศไทย สถานการณ์แตกต่างไป เพราะไทยไม่ใช่แหล่งกำเนิดและแพร่กระจาย ที่ผ่านมาเมื่อทราบว่ามีการติดเชื้อไวรัสนี้ที่จีน ก็ได้กำหนดและใช้มาตราการเข้มข้นในการสกัดกั้น ตรวจคัดกรองที่มีมาตรฐานระดับโลก ทำให้สามารถควบคุมการแพร่ระบาดได้เป็นอย่างดีส่วนกรณีที่ไม่ปิดพื้นที่หรือปิดประเทศนั้น เรื่องจากสถานการณ์ในไทยยังควบคุมได้ ยังไม่ขึ้นไปสู่จุดระบาด จึงยังไม่ต้องไปถึงมาตรการปิดพื้นที่ ปิดจังหวัด ปิดรับนักท่องเที่ยว เพราะหากทำเร็วไปจะเกิดผลเสียมากกว่าผลดีเนื่องจากประชาชนทั่วไปก็ยังคงต้องดำเนินชีวิตตามปกติ และหากจะดำเนินมาตรการใดๆ ต้องคิดให้รอบคอบ ยืนยันรัฐบาลให้ความสำคัญสูงสุดกับสุขภาพและชีวิตประชาชน และต้องดูแลให้ดีที่สุดสำหรับนักศึกษาไทยในอู่ฮั่นและในพื้นที่เสี่ยงต่างๆ ในจีน สถานเอกอัครราชทูตไทยในจีนดูแล และติดต่อกับนักศึกษาอย่างใกล้ชิดหากมีปัญหาใดก็พร้อมให้ความช่วยเหลือและขณะนี้สามารถรวบรวมรายชื่อนักศึกษาและคนไทยทั้งหมดไว้แล้วและเมื่อการประสานงานกับจีนเรื่องการส่งเครื่องบินไปรับนักศึกษาและคนไทยกลับเรียบร้อยแล้ว จะรีบดำเนินการทันทีนอกจากนี้ นายกรัฐมนตรียังแนะให้ประชาชนดูแลตนเองควบคู่กันไปด้วย ส่วนรัฐบาลและเจ้าหน้าที่ของรัฐทุกคนจะทำงานอย่างเต็มที่ ไม่ทอดทิ้งประชาชน เพื่อก้าวผ่านช่วงเวลานี้ไปด้วยกัน